Minningu Leonardo da Vinci er haldið á lofti fyrir margar sakir ; listsköpun , uppgötvanir og vísindastarf . Alla jafna er drykkjuskapur hins vegar ekki meðtalið þegar kostir fjölfræðingsins mikla eru upptaldir . Það kann hins vegar að breytast nú þegar vísindamenn hafa endurskapað vínekru da Vinci í upprunalegri mynd . Tímaritið Economist greinir frá þessu og segir da Vinci hafa verið mikinn unnanda góðra vína eða „ hins guðdómlega vökva þrúgunnar “ eins og hann kallaði gjarnan sopann í ritum sínum . Svo mikill vínunnandi var Leonardo da Vinci að Ludivoco Sforza , hertoginn af Mílan , greiddi da Vinci fyrir málverkið , Síðasta kvöldmáltíðina , með vínekru í héraðinu árið 1498 . Ekran var í ræktun í hundruð ára eftir dauða da Vinci en vínviðurinn brann í Síðari heimsstyrjöldinni í kjölfar sprengjuárás bandamanna árið 1943 . Þar með var borin von að dreypa aftur á víni af sömu þrúgu og Leonardo gerði fyrir 500 árum . Þar til nú . Árið 2007 ákvað vínfræðingurinn Luca Maroni að hefja uppgröft á svæðinu í von um að finna rætur gamla vínviðarins . Uppgröfturinn bar á árangur og ræturnar sem Maroni fann voru rannsakaðar í bak og fyrir í Università degli Studi in Milan . Tveimur árum seinna tókst að finna út þrúgutegundina , Malvasia di Candia Aromatica , sem enn er í ræktun í Ítalíu . Þá tók við ítarleg leit af þrúgu með sömu erfðabyggingu eða því sem næst . Að því loknu var ekran endursköpuð eins nákvæmlega og hægt var með tilliti til jarðvegs og uppsetningu . Ekran da Vincis var svo opnuð árið 2015 og fyrsta uppskeran var klár haustið 2018 . Fyrstu 330 vínflöskurnar verða boðnar upp í desember núna í ár og kannski binda væntanlegir kaupendur vonir við að sopinn muni efla hugmyndaauki og ímyndunarafl og veita þannig innsýn í hugarheim meistarans .